**59. Sitku Ernő kiemelkedő sporttevékenysége**

Sitku Ernő igen későn, a nagykállói gimnáziumban ismerkedett meg a kosárlabdázással. Szorgalmának és tehetségének köszönhetően már 16 évesen bekerült a Nyíregyházi Tanárképző Főiskola SE férfi csapatába, majd ezt követően játszott a Budapest Honvédban, a Debrecenben, Pakson és Szolnokon is. 1997-ben az Év játékosának választották, s tagja volt annak az együttesnek, amely 1999-ben, 30 év után ismét Európa-bajnokságon szerepelhetett. Összesen négyszer lett bajnok, kétszer pedig kupagyőztes. Bekerült a Magyar Kosárlabdázás 100 halhatatlan játékosa közé. A válogatott mezt 149-szer ölthette magára. 2006-ban szerződött haza a MARSO Carmo Suzuki NYKK NBI A osztályú együtteséhez.   Az együttes vezéregyéniségeként és csapatkapitányként közel 190 NBI A osztályú mérkőzésen szerepelt. Ezeken a meccseken 3059 pontot szerzett, mellyel minden idők legeredményesebb nyíregyházi játékosa lett. 2012-2013-ban kezdődött el edzői pályafutása, s már az első szezonban az Országos Junior Bajnokság (U18) harmadik helyééig vezette a Nyírsuli csapatát. Majd sportvezetőként is utolérték a feladatok: előbb a Nyíregyházi Sportcentrum élsport igazgatója lett, majd d a Nyíregyháza Blue Sharks szakmai igazgatójaként dolgozott. 2016-tól a felnőtt csapatot működtető Nyíregyházi Élsport Nonprofit Kft.  ügyvezetője volt egészen haláláig.  Szeretett sportágát, a kosárlabdát országos szinten a Magyar Kosárlabdázók Országos Szövetségének elnökségi tagjaként szolgálta 2015-től, emellett a Szabolcs-Szatmár-Bereg Megyei Kosárlabda Szövetség elnökeként és a Nyíregyházi Városi Diáksport elnökeként is lelkiismeretesen dolgozott az utánpótlásért, a fiatal tehetségékért.

A 2020. májusában tragikus hirtelenséggel elhunyt sportoló, sportvezető a mai napig a kosárlabda élet meghatározó személyisége. Halálának első évfordulójára emlékművet emelt a Nyíregyházi Sportcentrum a Continental Aréna parkjában és minden év szeptemberében a róla elnevezett kosárlabda tornával emlékeznek meg a kiváló sport szakemberről.